**Basmul - Vodă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea când în slăvi ridică

Zborul aripelor sale

Iese Basmul ca vlădică

Frumusețelor din vale.

Timpurile înțelepte

Își spun sufletul cu zise,

Calea Robilor pe drepte

Pierde vise... pierde vise...

Codrul liniștea-și începe

Să o crească-n umbre sure

Și trimite înspre stepe

Prospețimea de pădure.

Basmul ca un rob adună

Fără teamă să se-ncline

Unda pânzelor de Lună

Împletite din lumine.

Și culege de pe iarbă

Urme fragede de ciute,

Iară din țărâna oarbă

Plânsul stelelor căzute.

Din petale ce în seară

Și-au deschis sinceritatea

A cules mireasmă rară

Să-nfrumusețeze cartea\*.

Din izvor culese rime,

De la sălcii - șoapte rare,

Iar din pinii zvelți vechime

Aurie-n chihlimbare.

Caprimulgul îi dă toaca,

Bufa - strigăt de-ntuneric,

Tihna muncilor - prisaca,

Tihna - duhul atmosferic.

Strânge Basmul slove multe

Frumusețe fără seamă

Cine vrea să le asculte

Doar cu inima îi cheamă.

Cine poate să audă

Măreția de poveste

N-are-n el inimă surdă:

Vie inima îi este.

\*Carte - Înv. și pop.) 1. Scrisoare.

2. Ordin scris, emis de o autoritate.

3. Act scris, document; dovadă.

Victor Bragagiu